b"\n_START_ARTICLE_\nSwing (ples)\n_START_PARAGRAPH_\nTermin Swing ples ozna\xc4\x8duje skupino plesnih zvrsti in stilov, ki so nastali kot odziv na swing glasbo iz 1920., 1930. in 1940. let. Danes pa pod tem terminom mislimo predvsem na Lindy Hop, ples v paru, ki je svojo ponovno obujenje za\xc4\x8del v 1980. letih v Ameriki, na \xc5\xa0vedskem in Veliki Britaniji._NEWLINE_Ve\xc4\x8dina swing plesov se je za\xc4\x8dela v afroameri\xc5\xa1kih skupnostih, kot ljudski afroameri\xc5\xa1ki ples, pri nadalnjem razvoju pa je veliko pripomogla angloameri\xc5\xa1ka skupnost in ostale etni\xc4\x8dne skupine. Balboa je znan primer takega razvoja._NEWLINE_Tehni\xc4\x8dno je ples starej\xc5\xa1i od swing glasbe in se ga navadno povezuje z Dixielandom, vrsto jazz glasbe, ki se je razvila v New Orleansu na jugu ZDA. Plesi, kot so Black Botton, Charleston, Tep in drugi, \xc5\xa1e vedno pripadajo dru\xc5\xbeini swing plesov. Te plesne zvrsti so se \xc5\xa1irile z jazz glasbo in migracijo temnopoltega prebivalstva v ve\xc4\x8dja mesta, kot so New York, Kansas City in Chicago.\n_START_SECTION_\nOblike swing plesov\n_START_PARAGRAPH_\nSwing ples po navadi zaznamuje preplet enega ali ve\xc4\x8d od naslednjih plesov swing dobe: Lindy Hop, Charleston, Shag, Balboa in Blues. Ta skupina se po navadi razteza, in zajema tudi Jive, Rock and Roll, Western Swing, Ceroc in druge plese, ki so se razvili po letu 1940.\n_START_SECTION_\nZgodovina swing plesa\n_START_PARAGRAPH_\nZgodovina swing plesa sega v dvajseta leta 20. stoletja, ko je temnopolta skupnost v Ameriki, med tem, ko je plesala na takrat popularno jazz glasbo, odkrila plesne zvrsti Charleston in Lindy Hop._NEWLINE_26. marec 1926 je v New Yorku odprla vrata plesna dvorana, imenovana Savoy. Pozornost plesalcev je pritegnila s pravokotnim podolgovatim plesi\xc5\xa1\xc4\x8dem in dvema dvignjenima odroma. No\xc4\x8dni plesi, ki so se tam odvijali, so pritegnili najbolj\xc5\xa1e plesalce v New Yorku. Prisotnost dobrih plesalcev in ve\xc5\xa1\xc4\x8dih \xc4\x8drnskih glasbenih skupin je narekovala razvoj glasbenega stila imenovanega Swing Jazz (ang. Swinging Jazz).\n_START_SECTION_\nPoimenovanje Lindy Hop\n_START_PARAGRAPH_\nNekega ve\xc4\x8dera leta 1927 je, \xc5\xa1e malce pod vtisom Lindberghovega letalskega poleta v Pariz, lokalni plesni entuziast, ki so ga klicali\xc2\xa0\xc2\xbbShorty George\xc2\xab\xc2\xa0Snowden, opazoval ostale plesne pare na plesi\xc5\xa1\xc4\x8du. Novinar ga je vpra\xc5\xa1al, kako se imenuje ples, ki ga ple\xc5\xa1ejo in po naklju\xc4\x8dju je bil na sosednji klopi odlo\xc5\xbeen \xc4\x8dasopis s \xc4\x8dlankom o Lindberghovem poletu. Naslov \xc4\x8dlanka je bil\xc2\xa0\xc2\xbbLindy Hops The Atlantic\xc2\xab\xc2\xa0in George je po navdihu \xc4\x8dlanka odgovoril\xc2\xa0\xc2\xbbLindy Hop\xc2\xab, ime pa se je obdr\xc5\xbealo.\n_START_SECTION_\nNastanek Jitterbuga\n_START_PARAGRAPH_\nLeta 1934 je vodja zasedbe Cab Calloway predstavil skladbo\xc2\xa0\xc2\xbbJitterbug\xc2\xab, po kateri se poimenuje posko\xc4\x8den 6-dobni ples Jitterbug._NEWLINE_Z odkritjem Lindy Hopa in Jitterbuga je \xc5\xa1ir\xc5\xa1a javnost za\xc4\x8dela plesati na sodobni Jazz in Swing, ki se je takrat \xc5\xa1ele dobro razvijal z ustvarjalci, kot je bil tudi Benny Goodman. S svojo glasbo je vzpodbudil vklju\xc4\x8devanje Tap in Jazz korakov v Swing.\n_START_SECTION_\nPrve Swing plesne skupine\n_START_PARAGRAPH_\nV sredini tridesetih let je Herbert White, glavni varnostnik v newyor\xc5\xa1ki dvorani Savoy, formiral Lindy Hop skupino, imenovano Whitey's Lindy Hoppers. Eden od najpomembnej\xc5\xa1ih \xc4\x8dlanov skupine Whitey's Lindy Hoppers je bil Frankie Manning.\xc2\xa0\xc2\xbbThe Hoppers\xc2\xab\xc2\xa0so nastopili v filmih A Day at the Races (1937), Hellzapoppin (1941), Sugar Hill Masquerade (1942) in Killer Diller (1948)._NEWLINE_Leta 1938 je plesna prireditev z imenom Harvest Moon Ball prvi\xc4\x8d vklju\xc4\x8dila Lindy Hop in Jitterbug v tekmovanje, ki je bilo tudi posneto na filmski trak in potlej predvajano v Paramountovih, Patheovih in Universalovih filmskih novicah med letoma 1938 in 1951.\n_START_SECTION_\nSwing v filmih\n_START_PARAGRAPH_\nLeta 1938 je Dean Collins prispel v Hollywood. V New Yorku se je nau\xc4\x8dil plesati Lindy Hop, Jitterbug, Lindy in Swing. Veliko \xc4\x8dasa je pre\xc5\xbeivel v mestni \xc4\x8detrti Harlem in plesni dvorani Savoy. Med letoma 1941 in 1960 je Collins sam nastopil ali pa naredil koreografije za 100 filmov, v katerih so nastopili najbolj\xc5\xa1i kalifornijski beli plesalci izvajali Lindy Hop, Jitterbug, Lindy in Swing._NEWLINE_V poznih 1930-tih in skozi 1940-ta so mediji termine Lindy Hop, Jitterbug, Lindy in Swing uporabljali za opis istega plesa, ki se je plesal na ulicah, no\xc4\x8dnih klubih, na tekmovanjih in v filmih.\n_START_SECTION_\nUradno priznanje swing plesa\n_START_PARAGRAPH_\nDo konca 1936, je Lindy Hop \xc5\xbee osvojil ZDA. Po pri\xc4\x8dakovanjih je bil prvi odziv plesnih u\xc4\x8diteljev na pojav Lindyja zelo hladen in negativen. Leta 1936 je Philip Nutl, predsednik Ameri\xc5\xa1kega zdru\xc5\xbeenja u\xc4\x8diteljev plesa, izrazil mnenje, da Swing ne bo pre\xc5\xbeivel niti zime. Leta 1938 je predsednik plesnega zdru\xc5\xbeenja (Dance Teachers' Business Association) Donald Grant izjavil, da je Swing glasba degenerirana oblika jazza, pripadniki katere so nesre\xc4\x8dne \xc5\xbertve ekonomske nestabilnosti. Leta 1942 pa so \xc4\x8dlanom dru\xc5\xa1tva New York Society of Teachers of Dancing naro\xc4\x8dili, da plesa Jitterbug (direktnega potomca Lindy Hopa), ne morejo ve\xc4\x8d ignorirati. Neartikulirane gibe so sklenili rafinirati v ples, ki bo primeren za plesi\xc5\xa1\xc4\x8da._NEWLINE_Plesne \xc5\xa1ole, kot so The New York Society of Teachers of Dancing in Arthur Murray Studios, uradno do zgodnjih \xc5\xa1tiridesetih niso dokumentirale, da u\xc4\x8dijo Lindy Hop, Jitterbug, Lindy in Swing. Plesne skupnosti so se raje posve\xc4\x8dale u\xc4\x8denju tujih plesov, kot so Argntinski Tango, \xc5\xa1panski Paso Dobl\xc3\xa9, brazilska Samba, puertori\xc5\xa1ki Merengue, kubanska Mambo in Cha Cha, angle\xc5\xa1ki Quickstep, avstrijski Val\xc4\x8dek, ob\xc4\x8dasno pa tudi ameri\xc5\xa1ki Fox-trot ter Peabody. V zgodnjih 1940. je plesna \xc5\xa1ola Arthur Murray Studios naro\xc4\x8dila svojim u\xc4\x8diteljem, naj u\xc4\x8dijo tudi to, kar se ple\xc5\xa1e v ameri\xc5\xa1kih mestih. Tako je plesna \xc5\xa1ola Arthur Murray Studios u\xc4\x8dila ve\xc4\x8d vrst nedokumentiranega Swinga v mnogih ameri\xc5\xa1kih mestih._NEWLINE_Laure Haile je kot plesalka Swinga in plesna tekmovalka prvi\xc4\x8d dokumentirala, kako ple\xc5\xa1ejo Swing v belih skupnostih v ZDA. Isto\xc4\x8dasno je Dean Collins skupaj z Lenny Smith in Louom Southernom v no\xc4\x8dnih klubih in na tekmovanjih v ju\xc5\xbeni Kaliforniji skrbel za rast Swing scene. Laure Haile je plesu in sceni v Kaliforniji dala ime Western Swing. Leta 1945 je pri\xc4\x8dela u\xc4\x8diti Swing v plesni \xc5\xa1oli Arthur Murray Studios. Dean Collins je u\xc4\x8dil in\xc5\xa1truktorje, ki so delali v Arthur Murray Studios v Hollywoodu in San Franciscu v poznih \xc5\xa1tiridesetih ter zgodnjih petdesetih letih._NEWLINE_Po 2. svetovni vojni so vojaki in mornarji plesali Swing v voja\xc5\xa1kih bazah in izven njih. Jitterbug so plesali na Country-Western glasbo v Country Western barih s \xc4\x8demer je ples do osemdesetih postal popularen._NEWLINE_S spreminjanjem glasbe od dvajsetih do devetdesetih, (Jazz, Swing, Bop, Rock and roll, Rhythm & Blues, Disco, Country), so se spreminjali in razvijali tudi Lindy Hop, Jitterbug, Lindy ter Swing in se obenem me\xc5\xa1ali z lokalnimi vplivi. V poznih \xc5\xa1tiridesetih se je pojavilo veliko plesov, ki so se razvili iz Rhythm & Blues glasbe: Houston Push in Dallas whip (Teksas), Imperial Swing (St. Louis), D.C. Hand Dancing (Washington D.C.), Carolina Shag (Severna in Ju\xc5\xbena Karolina in Norfolk) ipd._NEWLINE_Leta 1951 je Laure Haile prvi\xc4\x8d objavila svoje plesne zapiske kot priro\xc4\x8dnik, ki se je imenoval Western Swing for the Santa Monica Arthur Murray Dance Studio. V petdesetih letih je predstavila svoj priro\xc4\x8dnik na plesnih delavnicah \xc5\xa1irom ZDA. Plesna \xc5\xa1ola Arthur Murray Studios od takrat z manj\xc5\xa1imi dodatki u\xc4\x8di po tem plesnem priro\xc4\x8dniku._NEWLINE_Od \xc5\xa1tiridesetih do danes so bili plesni stili Lindy Hop, Jitterbug, Lindy in Swing rafinirani s strani plesnih u\xc4\x8diteljev, da so bili sprejemljivej\xc5\xa1i za \xc5\xa1ir\xc5\xa1o publiko. Kot rezultat se je razvil East Coast Swing in dvoranski West Coast Swing.\n_START_SECTION_\nVpliv Rock & Rolla na Swing ples\n_START_PARAGRAPH_\nV poznih petdesetih sta televizijske oddaji American Bandstand in The Buddy Dean Show navdu\xc5\xa1ili najstnike. Kot najstni\xc5\xa1ki idoli so se pojavijli Elvis Presley, Little Richard in Chuck Berry. Tudi na njihovo glasbo so plesali Swing, tako je plesna zvrst tudi s pojavom Rock&Roll-a pridobila sve\xc5\xbee plesne vplive._NEWLINE_Leta 1959 so kalifornijske plesne organizacije spremenile ime plesa\xc2\xa0\xc2\xbbWestern Swing\xc2\xab\xc2\xa0v\xc2\xa0\xc2\xbbWest Coast Swing\xc2\xab, z namenom jasne lo\xc4\x8ditve plesne zvrsti od imensko podobnih\xc2\xa0\xc2\xbbCountry\xc2\xab\xc2\xa0in\xc2\xa0\xc2\xbbWestern\xc2\xab\xc2\xa0plesov.\n_START_SECTION_\nSwing v Sloveniji\n_START_PARAGRAPH_\nSwing je v Sloveniji novej\xc5\xa1i pojav. Prve povezave Slovencev s Swingom segajo v konec druge svetovne vojne, ko so to zvrst v Italijo (Trst) prinesli ameri\xc5\xa1ki vojaki. Vendar se ples v povojno, takrat komunisti\xc4\x8dno Slovenijo zaradi ameri\xc5\xa1kega izvora ni mogel v ve\xc4\x8dji meri raz\xc5\xa1iriti._NEWLINE_O resni\xc4\x8dnih za\xc4\x8detkih Swinga v Sloveniji lahko govorimo od leta 2005 dalje, ko so se z ustanovitvijo Swing-Rockabilly dru\xc5\xa1tva, imenovanega Vintage, za\xc4\x8dnele organizirati prve Swing plesne in glasbene prireditve, intenzivna medijska predstavitev Swing plesne zvrsti in glasbe, za\xc4\x8detek Swing plesnih te\xc4\x8dajev ter plesov na tedenski bazi. Dru\xc5\xa1tvo Vintage je ustanovila skupina mladih entuziastov, ve\xc4\x8dinoma \xc5\xa1tudentov, ki jih je zdru\xc5\xbeilo veselje do plesa, swing in Rock & Roll glasbe ter zanimivega Swing stila obla\xc4\x8denja. Prvi predsednik Swing organizacije v Sloveniji je tako postal Ale\xc5\xa1 Kolar in prvi in\xc5\xa1truktor Swinga Sajles \xc5\xa0inkovec._NEWLINE_Slovenijo je na evropski in svetovni swing zemljevid postavilo Dru\xc5\xa1tvo za kulturo swinga SweetSwing, ki je leta 2007 organiziralo prvi mednarodni swing festival v Sloveniji, Ljubljana SweetSwing Festival. Dru\xc5\xa1tvo Vintage pa je 26.aprila 2008 na glavnem trgu v Ljubljani prvo postavljalo svetovni rekord v swing zvrsti, plesu Charlestone._NEWLINE_Swing v Sloveniji predstavlja predvsem kvaliteten in zdrav na\xc4\x8din pre\xc5\xbeivljanja prostega \xc4\x8dasa in sredstvo medsebojnega spoznavanja."